**TIEDOTE JULKAISUVAPAA PE 6.11.**

**TO 12.11. KLO 19**

**Konsertti: Katri Ylander levynjulkaisukeikka**

***Idols-voittaja Poleenissa!***

**Katri Ylander** tuli koko kansan tuntemaksi vuonna 2005 sijoittuessaan **Idolsin** toisella tuotantokaudella toiseksi. Kilpailun jälkeen Katri solmi levytyssopimuksen **Sony BMG:**n kanssa ja kesäkuussa 2006 ilmestyi hänen omaa nimeään kantava esikoisalbumi, jonka ensimmäinen singlejulkaisu oli ”Onko vielä aikaa?”. Seuraavan ”Kaikki nämä sanat” -levyn vuoro oli lokakuussa 2007. Kolmas albumi ”Valvojat” ilmestyi vuonna 2009. Radioissa soivat edelleen hitit ”Mansikkamäki”, ”Aamuaurinkoon”, ”Välitunnilla” ja ”Valehdellaan”.

Vuonna 2011 julkaistiin kokoelma ”Maailman ihanimmat”, jonka aikana **Katri Ylander** vietti määrittelemättömän pituista keikkataukoa. Tuona aikana alkoi syntyä Katri Ylander & Yksinäinen yhtyeen kappaleita albumille, jonka nimeksi tuli ”Uusi maa” (2013, **KHY Suomen musiikki**). Albumilta julkaistiin kaksi singleä: ”Naamiot” ja ”Oodi”. Uusi maa -albumi oli Katrin ja **Matti Salovaaran** itse tuottama teemalevy, jossa tekstit pyörivät vahvasti elämän tutkiskelun ympärillä.

Katri palasi uudella musiikilla pitkän tauon jälkeen Suomen Musiikin **Kari Hynnisen** yhteydenoton jälkeen marraskuussa 2018 singlellä ”Sinä pärjäät” (säv.: **Sami Kurppa**, san.: **Johanna Viksten,** **Lotta Salonen**). Toukokuussa 2019 oli toisen singlen vuoro ja **Antti Kleemolan** ja **Inka Nousiaisen** tekemä ”Sano mulle jotain kaunista” -kappale nousi hienosti soittoon monelle radiokanavalle.

Katri tunnetaan luonnonkauniista ja vahvasta äänestään ja tunteisiin vetoavasta tulkinnastaan. Kuulijat ovat monta vuotta kaivanneet tätä upeaa laulajaa takaisin ja näin päätös paluusta sai alkunsa!

Katri on mm. ollut ehdolla **Emma Gaalassa** vuonna 2007 Vuoden kotimainen naisartisti -kategoriassa ja voittanut samana vuonna **NRJ Radio Awardseissa** ”Paras kotimainen naisartisti”- palkinnon.

Kesto 1 h, ei väliaikaa

Liput 18 €